b'\n_START_ARTICLE_\nBilje, Miren - Kostanjevica\n_START_SECTION_\nLega\n_START_PARAGRAPH_\nBilje le\xc5\xbei ob reki Vipavi in lokalni cesti Prva\xc4\x8dina - Vol\xc4\x8dja Draga - Miren, 9\xc2\xa0km ju\xc5\xbeno od Nove Gorice. Zahodni del naselja le\xc5\xbei na naplavinah So\xc4\x8de, vzhodni pa na glinastih tleh, ki prehajajo proti severu  in vzhodu v fli\xc5\xa1no gri\xc4\x8devje imenovano Biljenski gri\xc4\x8di. Ob Vipavi so nasadi sadnega drevja, predvsem hru\xc5\xa1k, na Biljenskih gri\xc4\x8dih pa obse\xc5\xbeni vinogradi. Na biljensko-orehovskem polju so poskusni nasadi  in sadna drevesnica, tu so tudi najbolj\xc5\xa1e njivske povr\xc5\xa1ine.\n_START_SECTION_\nZgodovina\n_START_PARAGRAPH_\nPrvi\xc4\x8d se Bilje kot kraj omenjajo okoli leta 1200 v seznamu posesti Gori\xc5\xa1kih grofov in sicer pod imenom Videlsdorf. Dana\xc5\xa1nje ime naselja pa se pojavi \xc5\xa1ele v 16. stoletju. V \xc4\x8dasu Habsbur\xc5\xa1ke monarhije se kot duhovnija prvi\xc4\x8d omenja biljenska cerkev sv. Antona leta 1763. V \xc4\x8dasu 1. svetovne vojne  je bila cerkev poru\xc5\xa1ena. V obnovljeni cerkvi se je od prej\xc5\xa1ne ohranil spodnji del oltarja._NEWLINE_V \xc4\x8dasu fa\xc5\xa1izma, so bile tudi za Bilje zna\xc4\x8dilne \xc2\xbbaleksandrijke\xc2\xab, \xc5\xbeenske, ki so se odpravljale v Egipt, kjer so negovale otroke bogata\xc5\xa1ev. \xc5\xa0le so skoraj iz vsake biljenske hi\xc5\xa1e, iz nekaterih celo ve\xc4\x8d. Iz Egipta pa se ni nikoli ve\xc4\x8d vrnilo 77 \xc5\xbeensk.\n_START_SECTION_\nArheologija\n_START_PARAGRAPH_\nPodro\xc4\x8dje, ki ga zavzema dana\xc5\xa1nje naselje je bilo poseljeno \xc5\xbee v rimskem \xc4\x8dasu. Tu je stalo rimsko in langobardsko naselje ob rimski cesti Oglej - Emona.  Arheolo\xc5\xa1ke najdbe, razstresene po celotnem prostoru okoli Bilj izpri\xc4\x8dujejo pomembnost  nekdanjega naselja. Tu so odkrili grobove in pa ostanke opekarske dejavnosti, ki je temeljila na izrabi bogatih zalog gline. Najdba opekarne pri Biljah , ki je stala na ledini imenovani Kri\xc5\xbe Cijan sega v \xc4\x8dasovni razpon od 1. do 5. stol. n.\xc5\xa1tetja._NEWLINE_Med Biljami in Bukovico je stala rimska cestninska postaja Ad Fornulos._NEWLINE_Konec 6. in v za\xc4\x8detku 7. stoletja je bilo v Biljah langobardsko naselje v sklopu vzhodnega langobardskega dr\xc5\xbeavnega ozemlja.\n_START_SECTION_\nNOB\n_START_PARAGRAPH_\nDne 12. septembra 1942 je 12 mladih fantov iz Bilj od\xc5\xa1lo v partizane. V spomin na ta mno\xc5\xbei\xc4\x8dni odhod mladincev v partizane, praznjujejo Bilje 12. septembra svoj krajevni praznik._NEWLINE_Po italijanski kapitulaciji so v Bilje pri\xc5\xa1li Nemci. Tu so bili v septembru 1943 v okviru gori\xc5\xa1ke fronte hudi boji. Nemci so vas delno po\xc5\xbegali._NEWLINE_Dne 23. oktobra 1944 je na bregu Vipave  5. bataljon Bazovi\xc5\xa1ke brigade uni\xc4\x8dil mo\xc4\x8dno nem\xc5\xa1ko patruljo.\n_START_SECTION_\nGospodarstvo\n_START_PARAGRAPH_\nNajpomembnej\xc5\xa1a gospodarska panoga je poleg vinogradni\xc5\xa1tva in sadjarstva tudi opekarstvo. Opekarstvo, ki je Biljam vtisnil neizbrisni pe\xc4\x8dat, se je v novej\xc5\xa1i zgodovini pri\xc4\x8delo razvijati konec 19. stoletja, ko je tu pri\xc4\x8delo obratovati ve\xc4\x8d opekarn: Ljudske opekarne ustanovljene 11. marca 1898, opekarna Saunig-Nemec ustanovljena 6. januarja 1886 in opekarna grofa Caroninija. Tradicionalno opekarstvo se je ohranilo vzhodno od vasi, kjer imajo Gori\xc5\xa1ke opekarne d.d. v Mrljakih velik obrat._NEWLINE_Poleg opekarni\xc5\xa1tva je zelo pomembno tudi vinogradni\xc5\xa1tvo. Na Biljenskih gri\xc4\x8dih le\xc5\xbei s povr\xc5\xa1ino 200 hektarov  najve\xc4\x8dji strnjeni vinogradni\xc5\xa1ki kompleks v Sloveniji._NEWLINE_V Biljah ima Agencija Republike Slovenije za okolje eno od 13-tih  sinopti\xc4\x8dnih postaj.'